  Анжелика Тихонова корреспондент Удмуртиысь тазалыкез утёнъя министрез Георгий Щербакез уж интыысьтыз мозмытӥзы. Кошконэз мукет уже выжеменыз герӟаськемын. Со сярысь элькун тӧролэн но кивалтэтлэн пресс-службазы ивортӥз. Косэтэз Удмуртилэн тӧроез Александр Бречалов 2021-тӥ арын 20-тӥ куарусёнэ кинюртӥз Министрлэсь ужъёссэ воштӥсез Сергей Стрижнёв быдэсъялоз. Ватсан Георгий Олегович Щербак 1964-тӥ арын 1-тӥ инвожое Украинаысь Волынской улосвылысь Ковель карын вордӥськиз. 1987-тӥ арын «Лечебно-профилактическое дело» ӧнеръя Томскысь эм институтысь военно-медицинской факультетез йылпумъяз. 1981-1985 аръёсы Карагандаысь кун эм институтын педиатрияя факультетын дышетскиз. 2015-тӥ арын «Государственное и муниципальное управление» ӧнеръя Россилэн азьмуртэз бордын ужась калык возёсъя но кун службая росси академиез йылпумъяз. 1987-1997 аръёсы Россиысь армиын омыр десант войскоослы эм юрттэт радъян ужъёсын тыршиз. 2004-2017 аръёсы Тула улосвылысь кун эмъюртлэн валтӥсь эмчиез луыса, коммерци огазеяськонлэн быдэсъясь кивалтӥсез луыса, Россиысь обороная министерстволэн санитарно-курортной огъетэзлэн кивалтӥсезлэн воштӥсез луыса тыршиз. 2018-тӥ арысен Удмуртиысь тазалыкез утёнъя министрлэн нырысетӥ воштӥсез луиз. Кузпалъяськемын. Кык пиосыз. Тодэ вайытом, Георгий Щербак элькунысь тазалыкез утёнъя министрлэсь ужъёссэ 2019-тӥ арын 3-тӥ гудырикошконэ быдэсъяны кутскиз вал. Министрлэн интыяз сое 2020-тӥ арын 13-тӥ южтолэзе юнматӥзы.  Ватсалом, 20-тӥ куарусёнэ Камбарка ёрослэн тӧроез ужан интыысьтыз кошкиз шуыса тодмо луиз.  Тегъёс: Политика Удмуртия Тазалыкезутёнъяминистерство ГеоргийЩербак  